Alternattiva Demokratika qalet li d-drittijiet diġitali huma dritt bażiku għal kulħadd u s-soċjetà moderna jeħtieġ li tipprovdi aċċess ugwali għal komunikazzjoni diġitali. Qalet ukoll li l-Gvern jeħtieġ li jirregola s-servizz biex ikun hawn internet b’xejn għal kulħadd. Iċ-chairperson tal-Alternattiva Demokratika l-Professur Arnorld Cassola qal dan waqt żjara li għamel fil-kumpanija Megabyte fejn iddeskriviha bħala eżempju pożittiv ta’ riċerka innovazzjoni u ħolqien ta’ impjiegi fil-qasam tad-drittijiet diġitali. Żied jgħid li din il-kumpanija ilha dawn l-aħħar 3 snin taħdem id f’id mal-fakulta tal-ICT fi ħdan l-Università ta’ Malta hekk kif ta’ kull sena ttella il-Megabyte final year student IT Project Award. Il-Professur Arnold Cassola laqa ukoll l-inizjattiva tal-Partit Nazzjonalista biex tiġi ppreżentata mozzjoni fil-parlament li tipproponi erbgħa emmendi kostituzzjoniali li jiggarantixxu d-drittijiet diġitali. Id-Deputat Chairperson tal-Alternattiva Demokratika Carmel Cacopardo stqarr li fis-soċjetà moderna ta’ informazzjoni u komunikazzjoni huwa importanti li ċ-ċittadini jkollhom kontroll sħiħ fuq l-iproċessar tal-informazzjoni u komunikazzjoni sabiex ikollhom il-libertà u l-privatezza tagħhom imħarsa.